
ARVAMUS
Kodanikuvabaduste, justiits- ja siseasjade komisjon palub eelarvekontrollikomisjonil kui vastutaval komisjonil lisada oma resolutsiooni ettepanekusse järgmise:
1.	tuletab meelde, et rände- ja varjupaigaleppe (edaspidi „lepe“) rakendamine on ELi uue rände- ja varjupaigahalduse süsteemi nurgakivi ning seda hakatakse kohaldama kõigis liikmesriikides 2026. aasta keskel; toonitab, et see on väga oluline poliitiline prioriteet, et tagada usaldusväärne ELi poliitika selles valdkonnas ja täita kodanike ees võetud kohustusi; kutsub seetõttu komisjoni üles tagama rände- ja varjupaigaleppe rakendamiseks piisav arv töötajaid, sealhulgas asjakohane personal liikmesriikide toetamiseks leppe kõigi aspektide rakendamisel; rõhutab, et komisjon peaks keskenduma varjupaiga ja rände valdkonnas ainult sellele ning inimressursse ja tööaega ei tohiks raisata leppe halvasti läbi mõeldud muutmisele vahetult enne kohaldamise algust; märgib, kui oluline on järjepidev ja tõhus järelevalve ja jõustamine rände- ja varjupaigahalduse valdkonnas kõigis liikmesriikides; rõhutab, et leppe rakendamine annab võimaluse tugevdada ELi õiguse, sealhulgas põhiõigustega seotud kohustuste sidusat kohaldamist; rõhutab, et leppe edukas rakendamine ei eelda mitte ainult õiguslikku ülevõtmist, vaid eeldab ka liikmesriikidega praktilise koostöö tegemist tagasisaatmise, piirihalduse ja kolmandate riikidega sõlmitavate tagasivõtulepingute valdkonnas;
2.	tuletab meelde oma pühendumust tõenduspõhise ja läbipaistva poliitikakujundamise põhimõtetele; märgib sellega seoses, et mitme seadusandliku ettepaneku puhul, millega tehakse märkimisväärseid ja süsteemseid muudatusi ELi rände- ja varjupaigahaldusega seotud õigusraamistikus, puuduvad mõjuhinnangud; märgib, et Euroopa Liidu Varjupaigaameti teabelehti, mis olid aluseks komisjoni ettepanekule luua liidu tasandil ühine turvaliste päritoluriikide nimekiri, ei ole avalikuks tehtud;
3.	väljendab heameelt 12. juunil 2024 esitatud rände- ja varjupaigaleppe ühise rakenduskava üle; tuletab samal ajal komisjonile meelde parlamendi rolli kaasseadusandjana selles protsessis; kutsub komisjoni üles andma parlamendile täieliku juurdepääsu riiklikele rakenduskavadele, riiklikele erandolukorra kavadele ja liikmesriikide riiklikele strateegiatele, et tagada mõjus järelevalve rakendamisprotsessi üle; tuletab lisaks meelde, et kui komisjon arutab leppe rakendamisega seotud küsimusi nõukogus liikmesriikidega, peaks ta kooskõlas lojaalse koostöö põhimõttega jagama parlamendiga asjakohaseid dokumente;
4.	tunneb heameelt Varjupaiga-, Rände- ja Integratsioonifondi ning Sisejulgeolekufondi vahendite kasutamisel tehtud edusammude üle, kuid väljendab muret selle pärast, et puuduvad üksikasjalikud avalikud andmed riiklike kulutuste kohta, ning nõuab siseasjade fondide jaoks ühtse ELi tasandi veebipõhise läbipaistvusportaali loomist; tunneb siiski muret, et üksikasjalikke ja põhjalikke andmeid kulutuste kohta, eelkõige liikmesriikidega jagatud eelarve täitmise korral, on raske saada, mis ei lase eelarvepädevatel institutsioonidel usaldusväärset järelevalvet teha; väljendab heameelt selle üle, et 2025. aastal suurenes piirihalduse ja leppe täielikuks rakendamiseks piisava rahastamise tagamise eelarve, ning soovitab tungivalt seda lähenemisviisi järgmisel aastal jätkata;
5.	rõhutab, et liikmesriikidele ja liidu asutustele tuleb tagada piisav ja õigeaegne liidu rahastamine, et hõlbustada liidu õiguse sujuvat rakendamist varjupaiga ja rände valdkonnas; kutsub komisjoni üles jälgima selliste haldus-, operatiiv- ja õiguslike meetmete õigeaegset edenemist, mida liikmesriigid ja liidu asutused nõuavad, et lepet saaks hakata 2026. aasta suvest täielikult rakendama, ning sellele kaasa aitama;
6.	märgib, et võrreldes varasemate aastatega vähenes 2024. aastal liitu ebaseaduslikult saabunud rändajate arv; tunnustab komisjoni jätkuvate pingutuste eest koostöö tegemisel liidu naabruses asuvate kolmandate riikidega, et tegeleda ebaseadusliku rändega selle lähtekohas ja integreerida edukalt riigis seaduslikult elavad kolmandate riikide kodanikud; rõhutab hoolika järelevalve ja hoolsuskohustuse vajadust rahaliste vahendite eraldamisel rände haldamisega seotud partneritele väljaspool ELi, et tagada kooskõla ELi standarditega, sealhulgas põhiõiguste valdkonnas; nõuab tungivalt, et komisjon suurendaks liidu siseasjade fondide kavandamise ja kolmandates riikides kasutamise läbipaistvust ja aruandlust; nõuab läbipaistva ja sõltumatu inimõiguste seiremehhanismi loomist ELi siseasjade fondide kasutamiseks kolmandates riikides; tunneb heameelt komisjoni pingutuste üle suurendada solidaarsust ja vastutuse jagamist liikmesriikide vahel, eelkõige nende puhul, keda rände- ja varjupaigaprobleemid kõige enam mõjutavad; kordab üleskutset komisjonile toetada liidu asutusi ja liikmesriike tulemuslike otsingu- ja päästeoperatsioonide koordineerimisel Vahemerel, tagades selliste meetmete elluviimise kooskõlas rahvusvahelise ja liidu õigusega;
7.	väljendab heameelt selle üle, et komisjon jälgib õigusriigi kriteeriumide täitmist õigusriigi vahendite, sealhulgas iga-aastase õigusriigi olukorda käsitleva aruande kaudu, mille peatükid kirjeldavad üksikasjalikult eri liikmesriikide õigusriigi põhimõttega seotud individuaalseid ja süsteemseid probleeme ning võimaldavad põhjalikult analüüsida olukorda ja selle arengut igas liikmesriigis ning mis 2024. aastal hõlmas esimest korda nelja laienemisprotsessis osalevat riiki; on jätkuvalt mures, et iga-aastases õigusriigi olukorda käsitlevas aruandes, milles võetakse liiga diplomaatiline toon ning ei eristata selgelt individuaalseid ja süsteemseid probleeme, võidakse alahinnata mõnd kõige tõsisemat õigusriigi kui väärtuse rikkumist; nõuab tungivalt, et komisjon töötaks selle nimel, et täielikult rakendada Euroopa Parlamendi soovitusi ELi demokraatia, õigusriigi ja põhiõiguste mehhanismi loomise kohta, nagu on esitatud parlamendi 25. oktoobri 2016. aasta resolutsioonis[footnoteRef:1], ning tagada, et õigusriigi kriteeriumide hindamine muutuks täpsemaks ja kvalitatiivsemaks, tuginedes mitte ainult seadusandlikele muudatustele, vaid ka konkreetsetele ja sõltumatutele tõenditele nende praktilise kohaldamise kohta; rõhutab, et kuigi liidu käsutuses olevaid vahendeid on märkimisväärselt laiendatud, sõltub nende tulemuslikkus sidusast ja järjepidevast kohaldamisest kõigis ELi institutsioonides; nõuab suuremat keskendumist riigipõhiste soovituste rakendamisele koos ajakava ja mõõdetavate võrdlusalustega; palub komisjonil üksikasjalikult kirjeldada nõuete täitmata jätmise võimalikke tagajärgi, sealhulgas osutades konkreetsetele vahenditele, k.a eelarvevahenditele ja rahastamise tingimuslikkusele; kordab oma seisukohta, et aruanne peaks hõlmama Euroopa Liidu lepingu artiklis 2 esitatud väärtuste täielikku ulatust, kuna neid ei saa vaadelda eraldi; rõhutab vajadust luua Euroopa õigusriigi poolaasta, millel oleks selge struktuur ja kindlaksmääratud vahe-eesmärgid ning millesse panustaksid aktiivselt kõik ELi institutsioonid; rõhutab, et kõnealune iga-aastane tsükkel peab põhinema kindlatel ja objektiivsetel näitajatel ning seejuures tuleb teha selgeks, et õigusriigi põhimõtte rikkumised ei ole kunagi tühised, samuti et võimalikud puudujäägid peaksid tooma kaasa meetmed, mis on analoogsed meetmetega, mida kohaldatakse Euroopa poolaasta raamistikus; [1:  Euroopa Parlamendi 25. oktoobri 2016. aasta resolutsioon soovitustega komisjonile ELi demokraatia, õigusriigi põhimõtte ja põhiõiguste mehhanismi loomise kohta (2015/2254(INL)), ELT C 215, 19.6.2018, lk 162.] 

8.	peab kahetsusväärseks komisjoni otsust, milles järeldati, et Ungaris oli täidetud harta horisontaalne eeltingimus seoses kohtusüsteemi sõltumatusega, mis võimaldas Ungari ametiasutustel hakata taotlema liidu vahenditest kuni 10,2 miljardi euro ulatuses makseid; kordab, et komisjoni otsus on ebaseaduslik, nagu väidetakse Euroopa Parlamendi menetluses olevas kohtuasjas C-225/24 komisjoni vastu; kutsub komisjoni üles rangelt järgima tingimuslikkuse põhimõtet ja tagama, et kohtusüsteemi sõltumatuse või õigusriigi põhimõtte süsteemse rikkumise korral liidu rahalisi vahendeid ei eraldataks;
9.	tunneb muret viivituste pärast komisjoni dokumentidele juurdepääsu andmise menetlustes; tuletab komisjonile meelde, et kooskõlas parlamendi 13. juuli 2023. aasta resolutsioonis[footnoteRef:2] esitatud soovitustega peab komisjon need puudused viivitamata kõrvaldama; [2: 2 Euroopa Parlamendi 13. juuli 2023. aasta resolutsioon üldsuse juurdepääsu kohta dokumentidele – 2019.–2021. aasta aruanne (2022/2015(INI)) (ELT C..., 17.7.2024) https://www.europarl.europa.eu/doceo/document/TA-9-2023-0295_ET.html.] 

10.	tunneb sügavat muret, et komisjon ei ole siiani esitanud parlamendi soovituse peale täitemeetmeid ega seadusandlikke järelmeetmeid Pegasuse ja muu samaväärse nuhkvara kasutamisega seoses; tuletab komisjonile meelde, et ta austaks liidu institutsioonide vahelise lojaalse koostöö põhimõtet ning täidaks raamkokkuleppes ja institutsioonidevahelises parema õigusloome kokkuleppes sätestatud kohustusi ning esitaks põhjendamatu viivituseta tegevuskava nuhkvara kuritarvitamise ärahoidmiseks liidus, kasutades täielikult ära kõiki aluslepingutes ette nähtud seadusandlikke ja muid kui seadusandlikke vahendeid.

